CELEX: 32018D1213(03)
Language: sk
Date: 2018-12-06 00:00:00
Title: Vykonávacie rozhodnutie Komisie zo 6. decembra 2018 o uverejnení žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013 v Úradnom vestníku Európskej únie [Graves supérieures (CHOP)]

13.12.2018   
               
               
                  SK
               
               
                  Úradný vestník Európskej únie
               
               
                  C 449/22
               
            
         VYKONÁVACIE ROZHODNUTIE KOMISIE
         zo 6. decembra 2018
         o uverejnení žiadosti o zmenu špecifikácie výrobku v súvislosti s názvom v sektore vinohradníctva a vinárstva v zmysle článku 105 nariadenia Európskeho parlamentu a Rady (EÚ) č. 1308/2013 v Úradnom vestníku Európskej únie
         
         [Graves supérieures (CHOP)]
         (2018/C 449/06)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,
         keďže:
         
                     (1)
                  
                  
                     Francúzsko v súlade s článkom 105 nariadenia (EÚ) č. 1308/2013 zaslalo žiadosť o zmenu špecifikácie výrobku s názvom „Graves supérieures“.
                  
               
                     (2)
                  
                  
                     Komisia túto žiadosť preskúmala a skonštatovala, že podmienky stanovené v článkoch 93 až 96, v článku 97 ods. 1, ako aj v článkoch 100, 101 a 102 nariadenia (EÚ) č. 1308/2013 sú splnené.
                  
               
                     (3)
                  
                  
                     S cieľom umožniť predkladanie námietok v zmysle článku 98 nariadenia (EÚ) č. 1308/2013 by sa žiadosť o zmenu špecifikácie výrobku s názvom „Graves supérieures“ mala uverejniť v Úradnom vestníku Európskej únie,
                  
               ROZHODLA TAKTO:
         
            Jediný článok
            Žiadosť o zmenu špecifikácie výrobku s názvom „Graves supérieures“ (CHOP) v súlade s článkom 105 nariadenia (EÚ) č. 1308/2013 je uvedená v prílohe k tomuto rozhodnutiu.
            V súlade s článkom 98 nariadenia (EÚ) č. 1308/2013 vzniká uverejnením tohto rozhodnutia právo podať do dvoch mesiacov odo dňa jeho uverejnenia v Úradnom vestníku Európskej únie námietku proti zmene špecifikácie uvedenej v prvom odseku tohto článku.
         
         
            V Bruseli 6. decembra 2018
            
               
                  Za Komisiu
               
               Phil HOGAN
               
                  člen Komisie
               
            
         
         
            (1)  Ú. v. EÚ L 347, 20.12.2013, s. 671.
      
      
         
            PRÍLOHA
            
               „GRAVES SUPÉRIEURES“
            
            
               PDO-FR-A1014-AM02
            
            
               Dátum podania žiadosti 7. marca 2016
            
            ŽIADOSŤ O ZMENU ŠPECIFIKÁCIE
            1.   Predpisy platné pre zmenu:
            
            Článok 105 nariadenia č. 1308/2013 – podstatná zmena
            2.   Opis a dôvody zmeny
            
            2.1.   
                  Zemepisná oblasť
               
            
            Kapitola I časť IV bod 1 špecifikácie sa mení takto:
            
                        —
                     
                     
                        Po slove: „Virelade“ sa vkladá text: „a na časti územia v obci Coimères, ktorá zodpovedá časti A, tzv. Herrères, listiny 1 v katastri nehnuteľností (revidovaná mapa z roku 1934) certifikovanej v súlade s pôvodnou archivovanou katastrálnou mapou z 5. novembra 2010“. Cieľom tejto zmeny je začleniť do zemepisnej oblasti jednu časť územia obce Coimères, v ktorej sa preukázateľne vykonáva nepretržitá vinohradnícka činnosť, využívajú sa tu podobné spôsoby pestovania viniča a oblasť sa z prírodného, topografického, hydrologického, geologického a pedologického hľadiska mimoriadne podobá susedným viniciam s chráneným označením „Graves supérieures“. Táto časť obce Coimères sa nachádza na území, ktorá priamo nadväzuje na zemepisnú oblasť CHOP „Graves supérieures“.
                        Žiadosť o začlenenie obce Coimères bola predložená v roku 1938 hneď po uznaní chráneného označenia na vnútroštátnej úrovni, keď jeden z pestovateľov upozornil na to, že bola vynechaná. Napriek následným kladným rozhodnutiam príslušných vnútroštátnych orgánov o začlenení tejto obce do zemepisnej oblasti chráneného označenia sa však toto rozhodnutie nikdy nepremietlo do úradných dokumentov. Účelom aktuálneho začlenenia tejto obce je teda jednoducho napraviť chybu spred mnohých rokov.
                     
                  
                        —
                     
                     
                        Vypúšťajú sa slová „Martignas-sur-Jalle“ a „Saint-Jean-d’Illac“. Cieľom tejto zmeny je vylúčiť zo zemepisnej oblasti obce Martignas-sur-Jalle a Saint-Jean-d’Illac, v ktorých sa prestala vykonávať vinohradnícka činnosť a kde sa už nepestuje vinič na výrobu vína s CHOP, ani sa tu nenachádza žiaden pozemok, ktorý by sa využíval na výrobu takéhoto vína.
                        Bod 6 jednotného dokumentu sa mení zodpovedajúcim spôsobom.
                     
                  2.2.   
                  Vymedzený pozemok
               
            
            V kapitole I časti IV bode 2 špecifikácie sa za slová: „z 10. februára 2011“ vkladajú slová: „a jeho stáleho výboru zo 4. septembra 2013 na základe delegovania vnútroštátneho výboru“. Cieľom tejto zmeny je doplniť dátum, ku ktorému príslušný vnútroštátny orgán schválil zmenu vymedzeného pozemku v rámci zemepisnej oblasti výroby. Vymedzenie pozemku spočíva v tom, že sa v rámci zemepisnej oblasti výroby určia pozemky vhodné na výrobu vína s chráneným označením pôvodu.
            Uvedená zmena nemá vplyv na jednotný dokument.
            2.3.   
                  Celkový obsah alkoholu v objemových percentách
               
            
            Kapitola I časť IX písm. e) špecifikácie sa mení takto:
            
               „Ak sa vína s chráneným označením pôvodu „Graves supérieures“ obohacujú cukrom alebo rektifikovaným koncentrovaným muštom, nesmie byť celkový obsah alkoholu po obohatení vyšší ako 15 %. Obohacovanie čiastočne skvaseným muštom je pri výrobe vína povolené s podmienkou, že maximálna koncentrácia takto obohateného vína musí byť 10 %. Celkový obsah alkoholu môže takto dosiahnuť 19 % obj.“
            
            Tieto ustanovenia sú v súlade s nariadením (EÚ) č. 1308/2013, kde sa v časti II bode 1 prílohy VII uvádza, že „horná hranica celkového obsahu alkoholu môže prekročiť 15 obj. % v prípade vín s chráneným označením pôvodu, ktoré sa vyrobili bez obohacovania, alebo ktoré sa obohatili iba procesmi čiastočného zahustenia uvedenými v časti I oddiele B bode 1 prílohy VIII, a to za predpokladu, že takúto možnosť pripúšťa špecifikácia výrobku v technických podkladoch chráneného označenia pôvodu“.
            Možnosť dosiahnuť 19 % obj. celkového obsahu alkoholu v prípade obohatených vín bola do nariadenia (EÚ) č. 1308/2013 doplnená nariadením (EÚ) 2017/2393. Táto zmena má za cieľ skonsolidovať špecifikáciu výrobku s prihliadnutím na to, že vína z prezretého hrozna „Graves supérieures“ môžu dosiahnuť vysokú hodnotu obsahu alkoholu a že právne predpisy obsahujú požiadavku uvádzať túto možnosť v špecifikácii výrobku.
            Uvedená zmena nemá vplyv na jednotný dokument.
            2.4.   
                  Súvislosť so zemepisnou oblasťou
               
            
            V kapitole I časti X bode 1 písm. a) treťom pododseku špecifikácie sa číslo „43“ nahrádza číslom „42“. Táto zmena zodpovedá oprave počtu obcí zemepisnej oblasti v dôsledku vylúčenia obcí Martignas-sur-Jalle a Saint-Jean-d’Illac a doplnenia časti územia obce Coimères.
            Bod jednotného dokumentu „Súvislosť so zemepisnou oblasťou“ sa mení zodpovedajúcim spôsobom.
            JEDNOTNÝ DOKUMENT
            1.   Názov
            
            Graves supérieures
            2.   Druh zemepisného označenia
            
            CHOP – chránené označenie pôvodu
            3.   Kategórie vinohradníckych/vinárskych výrobkov
            
            
                     
                        1.
                     
                     
                        Víno
                     
                  4.   Opis vína (vín)
            
            Tiché biele vína so zvyškovým cukrom získaným z prezretého hrozna, zberaného manuálne postupným triedením. Ich štruktúra je založená na odrode Sémillon B. Ide o guľaté, plné vína zlatožltej farby s arómami kandizovaného ovocia. Prípadná asambláž s odrodami Sauvignon B a Muscadelle B dodáva vínu sviežosť.
            Minimálny prirodzený obsah alkoholu je 13,5 %.
            Obsah skvasiteľných cukrov (G + F) je vyšší alebo rovný 34 g/l.
            Ostatné analytické kritériá sú v súlade s predpismi EÚ.
            Všeobecné analytické vlastnosti
            
                        Maximálny celkový obsah alkoholu (v obj. %)
                     
                     
                         
                     
                  
                        Minimálny skutočný obsah alkoholu (v obj. %)
                     
                     
                        12
                     
                  
                        Minimálny celkový obsah kyselín
                     
                     
                        V miliekvivalentoch na liter
                     
                  
                        Maximálny obsah prchavých kyselín (v miliekvivalentoch na liter)
                     
                     
                        25
                     
                  
                        Maximálny celkový obsah oxidu siričitého (v miligramoch na liter):
                     
                     
                         
                     
                  5.   Enologické postupy
            
            a.   
                  Základné enologické postupy
               
            
            
               Hustota a vzdialenosť medzi krami viniča
            
            Pestovateľský postup
            Minimálna hustota výsadby viniča je 5 000 rastlín na hektár.
            Rozstup medzi radmi viniča nesmie byť väčší ako 2 m a medzery medzi koreňmi viniča v jednom rade nesmú byť menšie ako 0,80 m.
            
               Pravidlá rezu viniča
            
            Pestovateľský postup
            Rez sa vykonáva najneskôr v štádiu rozvinutých listov (fenologická fáza 9 podľa Lorenza).
            Rez viniča sa vykonáva týmito technikami, a to maximálne na dvanásť očiek na jeden ker:
            
                        —
                     
                     
                        krátky rez na čapíky alebo ťažeň;
                     
                  
                        —
                     
                     
                        krátky rez na čapíky (dvojramenný kordón alebo štvorramenná vejárovitá palmeta).
                     
                  
               Zber hrozna
            
            Obmedzenie týkajúce sa prípravy
            Vína vyrobené z prezretého hrozna (prítomnosť ušľachtilej plesne a/alebo zhrozienkovatenie) a zberané manuálne postupným triedením.
            
               Obohacovanie
            
            Osobitný enologický postup
            Víno možno obohacovať podľa pravidiel stanovených v špecifikácii výrobku.
            b.   
                  Maximálny výnos
               
            
            48 hektolitrov na hektár
            6.   Vymedzená oblasť
            
            Zber hrozna, vinifikácia, výroba a školenie vína sa vykonávajú na území týchto obcí departementu Gironde: Arbanats, Ayguemortes-les-Graves, Beautiran, Bègles, La Brède, Budos, Cabanac-Villagrains, Cadaujac, Canéjan, Castres-Gironde, Cérons, Cestas, Eysines, Gradignan, Guillos, Le Haillan, Illats, Isle-Saint-Georges, Landiras, Langon, Léogeats, Léognan, Martillac, Mazères, Mérignac, Pessac, Podensac, Portets, Pujols-sur-Ciron, Roaillan, Saint-Médard-d’Eyrans, Saint-Michel-de-Rieufret, Saint-Morillon, Saint-Pardon-de-Conques, Saint-Pierre-de-Mons, Saint-Selve, Saucats, Talence, Toulenne, Villenave-d’Ornon, Virelade, a na časti územia obce Coimières, ktorá zodpovedá časti A, tzv. Herrères, listine 1 v katastri nehnuteľností (revidovaná mapa z roku 1934) certifikovanej v súlade s pôvodnou archivovanou katastrálnou mapou z 5. novembra 2010.
            7.   Hlavné odrody viniča
            
            
                         
                     
                     
                        Muscadelle B
                     
                  
                         
                     
                     
                        Sauvignon B
                     
                  
                         
                     
                     
                        Sauvignon gris G
                     
                  
                         
                     
                     
                        Semillon B
                     
                  8.   Opis súvislostí
            
            Zemepisná oblasť chráneného označenia pôvodu „Graves supérieures“ tvorí pás so šírkou približne desať kilometrov na ľavom brehu rieky Garonne, ktorý sa tiahne od Bordeaux na severe po obec Langon na juhovýchode.
            Ako naznačuje názov označenia, územie výroby „Graves supérieures“ tvorí hrubý pobrežný štrk, obliaky, hrubší štrk a piesčitý a ílovitý silt. Podložie je miestami vápencové, ale v zásade ho tvorí čistý piesok, železitý pieskovec alebo íl. Pokrýva plochu 42 obcí departementu Gironde.
            Pôdne typy sú výsledkom dlhej a komplexnej geologickej minulosti, ktorá je úzko spätá so vznikom rieky Garonne, zmenami jej trasy a následnými ľadovými dobami obdobia štvrtohôr. Počas týchto období pyrenejské ľadovce vyhĺbili údolia, čím vznikol riečny štrk, ktorý časom rieky odplavili až do regiónu Bordeaux. Z týchto štrkových sedimentov sa zachovali len štrkové pahorky všetkých možných veľkostí a typov.
            Všetky pôdy, ktoré sa tu odvtedy vytvorili, sa vyznačujú vysokou priepustnosťou, ktorá je daná vysokým obsahom štrku a hrubého pobrežného štrku. Vína „Graves supérieures“ vďačia za svoju štruktúru a vynikajúcu povesť okrem iného aj všetkým uvedeným vlastnostiam pôdy. Svahy majú dobrý odtok vody, čím sa zabezpečuje výborné povrchové odvodnenie. Rozsiahla hydrografická sieť malých vodných tokov, ktoré sú prítokmi rieky Garonne, toto odvodnenie ešte zintenzívňuje. V takýchto typoch pôd má vinič prísne regulovaný prísun vody.
            Vinice sa nachádzajú v oblasti s jedinečným a priaznivým podnebím. Na západe ich pred nečasom chráni borovicový les, ktorý zohráva dôležitú termoregulačnú úlohu. Pred veľkými horúčavami a nadmernou vlhkosťou sú chránené prirodzeným prevzdušňovaním a prirodzenou ventiláciou vďaka blízkosti rieky Garonne a oceánske vplyvy zase prispievajú k zmierňovaniu jarných mrazov. Vinohradnícka krajina v tejto oblasti, tvorená miernymi svahmi, kde sa na bobuliach hrozna odráža svetlo zo svetlých a lesklých obliakov, sa nachádza medzi riekou a borovicovými lesmi.
            Oblasť výroby „Graves supérieures“ je domovom veľkých bielych a červených vín a zrodili sa tu postupy, ktoré sa používajú až do dnešných čias. Odrody révy pestované v oceánskej klíme si už od 17. a 18. storočia vyžadovali vedenie na oporných koloch. Neskôr sa zaužívalo vedenie na drôtených rámoch a presný spôsob rezu, ktorými sa zabezpečuje rovnomerne rozmiestnená úroda, ako aj listová plocha postačujúca na fotosyntézu potrebnú na optimálnu zrelosť hrozna.
            V súlade s tradičnými metódami oblasť pozemkov zvolených na zber hrozna pozostáva z pozemkov s prírodným odvodnením, ktoré je buď výsledkom dobrého odtoku vody, alebo ich polohy na pahorku alebo svahu. Vylúčené sú zemepisné a topografické polohy, ktoré sú príliš ďaleko od rieky Garonne (a teda nie sú tepelne regulované riekou) alebo sú obklopené lesom (ktorý blokuje cirkuláciu studeného vzduchu), v dôsledku čoho sú vystavené jarným mrazom.
            Presným vymedzením pozemkov sa zabezpečuje optimálny vývoj miestnych odrôd révy, ktoré boli v priebehu dejín zvolené na základe ich vhodnosti na skladovanie a vyzrievanie, ktorá súvisí s potrebou prepravy týchto výrobkov na dlhšie vzdialenosti.
            Vína s chráneným označením pôvodu „Graves supérieures“ sú výlučne biele vína so zvyškovým cukrom. Ich štruktúra je založená na odrode Sémillon B, ktorá sa zberá manuálne postupným triedením, a to v prezretom stave. Ide o guľaté, plné vína zlatožltej farby s arómami kandizovaného ovocia. Klimatické podmienky v zemepisnej oblasti chráneného označenia sú obzvlášť priaznivé pre túto techniku zberu. Asambláž s odrodami Sauvignon B a Muscadelle B, zberanými rovnakou technikou, dodáva vínam sviežosť. Táto sviežosť je takisto výsledkom povahy piesčitých pôd alebo ílovitej základnej hmoty, na ktorých sa nachádzajú pozemky s chráneným označením, vďaka ktorej sa konečný výrobok vyznačuje dobre vyváženým obsahom zvyškových cukrov, jemnosťou a kvetinovými a ovocnými tónmi. Tieto vína môžu vyzrievať niekoľko rokov, no lahodné je i mladé víno.
            Minimálna hustota výsadby je vyššia, aby sa zabezpečila dostatočná úroda bez preťaženia rastlín viniča, čo je predpokladom dosiahnutia zrelosti hrozna a jeho optimálnej koncentrácie.
            Vďaka blízkosti prístavu Bordeaux, ktorý sa v priebehu dejín stal obchodným uzlom predaja týchto vín do všetkých kútov sveta, ako aj jedinečným miestnym geologickým a pôdnym podmienkam, si vína s chráneným označením pôvodu „Graves supérieures“ vyslúžili medzinárodnú povesť.
            9.   Ďalšie základné podmienky
            
            
               
                  Oblasť v bezprostrednej blízkosti
               
            
            
               Právny rámec:
            
            Vnútroštátne právne predpisy
            
               Typ dodatočnej podmienky:
            
            Výnimka pre výrobu vo vymedzenej zemepisnej oblasti
            
               Opis podmienky:
            
            Oblasť v bezprostrednej blízkosti, ktorá je vymedzená na základe výnimky pre vinifikáciu, výrobu a školenie vín pozostáva z územia týchto obcí departementu Gironde: Barsac, Beguey, Bieujac, Bommes, Cadillac, Castets en Dorthe, Fargues, Langoiran, Loupiac, Le Pian sur Garonne, Preignac, Rions, Saint-Loubert, Saint-Maixant, Saint-Pierre-d’Aurillac, Sainte-Croix-du-Mont a Sauternes.
            
               
                  Väčšia zemepisná jednotka
               
            
            
               Právny rámec:
            
            Vnútroštátne právne predpisy
            
               Typ dodatočnej podmienky:
            
            Dodatočné ustanovenia o označovaní
            
               Opis podmienky:
            
            Na etiketách vín s chráneným označením pôvodu možno uvádzať väčšiu zemepisnú jednotku „Vin de Graves“.
            Táto väčšia zemepisná jednotka musí byť uvedená písmom, ktoré nesmie byť vyššie ani širšie ako dve tretiny veľkosti písma, ktorým je uvedený názov chráneného označenia pôvodu.
            10.   Odkaz na špecifikáciu výrobku
            
            https://info.agriculture.gouv.fr/gedei/site/bo-agri/document_administratif-d7275bf9-c6c4-43be-8478-caaef27859df